Slovnaft

Slovnaft, a. s. je rafinérsko-petrochemická spoločnosť. Prevádzkuje jedinú rafinériu na Slovensku. Nachádza sa v Bratislave, v mestskej časti Ružinov.

Slovnaft je momentálne jednou z troch najmodernejších rafinérií v Európe, dokáže spracovať ročne 5,5 – 6 mil. ton ropy.

Podiel Slovnaftu na predaji motorových palív na Slovensku je 65 %.Slovnaft pokrýva dve tretiny spotreby palív na Slovensku, energoklub.sk, 6. 7. 2020 V súčasnosti prevádzkuje 253 čerpacích staníc na Slovensku, čo je najväčšia sieť na Slovensku a predstavuje 29 % všetkých čerpacích staníc.

 História 
Podnik nadväzuje na rafinériu Apollo, ktorá bola zničená pri leteckých náletoch na Bratislavu. V roku 1946 boli pozostatky Apolla znárodnené a v roku 1949 premenované na národný podnik Slovnaft.

Začiatkom 50. rokov sa začala výstavba novej rafinérie na území Žitného ostrova, napriek výstrahám urbanistov a hydrológov zo Slovenskej technickej univerzity. Prevádzka bola spustená v roku 1956. O rok neskôr vznikol zámer vybudovať nový vodárenský zdroj pre Bratislavu 2,5 km od areálu rafinérie. Spustený bol v roku 1965.

Na začiatku 70. rokov bola zistená výrazne klesajúca kvality vody zo studní v Podunajských Biskupiciach. Na príčine boli unikajúce ropné látky ktoré postupne kontaminovali okolité studne a neďaleký vodný zdroj. Predpokladá sa, že ročne mohlo prísť ku úniku až 10 000 ton ropy.

V roku 1971 bola voda z biskupického zdroja vyhlásená za nepitnú, čím takmer polovica obyvateľov Bratislavy zostala odkázaných na pitnú vodu dovážanú cisternami. Od roku 1973 sa začalo s budovaním hydraulického systému ochrany podzemých vôd, ktorý po siedmych rokoch od jeho sputenia dokázal zastaviť šírenie kontaminácie.

Akciová spoločnosť Slovnaft bola založená 1. mája 1992. V roku 2000 sa stal súčasťou MOL Group, ktorá v súčasnosti vlastní 100 percent akcií Slovnaftu.MOL Finančna správa 2021 (po anglicky)

MOL vyčíslil hodnotu Slovnaft a.s. na 608 miliónov €.

 Referencie 

 Iné projekty 

 Externé odkazy 

 Oficiálny web

Kategória:Podniky v Bratislave
Kategória:Čerpacie stanice
Kategória:Ropné rafinérie
Kategória:Podniky v Česko-Slovensku
Kategória:Energetika na Slovensku